CELEX: 31979L0530
Language: el
Date: 1979-05-14 00:00:00
Title: Οδηγία 79/530/ΕΟΚ του Συμβουλίου της 14ης Μαΐου 1979 περί ενδείξεως, με επισήμανση, της καταναλώσεως ενεργείας των οικιακών συσκευών

Avis juridique important

|

31979L0530

Οδηγία 79/530/ΕΟΚ του Συμβουλίου της 14ης Μαΐου 1979 περί ενδείξεως, με επισήμανση, της καταναλώσεως ενεργείας των οικιακών συσκευών  

Επίσημη Εφημερίδα αριθ. L 145 της 13/06/1979 σ. 0001 - 0006 Ελληνική ειδική έκδοση: Κεφάλαιο 12 τόμος 3 σ. 0013  Ισπανική ειδική έκδοση: Κεφάλαιο 12 τόμος 3 σ. 0143  Πορτογαλική ειδική έκδοση : Κεφάλαιο 12 τόμος 3 σ. 0143 

ΟΔΗΓΙΑ ΤΟΥ ΣΥΜΒΟΥΛΙΟΥ της 14ης Μαΐου 1979 περί ενδείξεως με επισήμανση, της καταναλώσεως ενεργείας των οικιακών συσκευώνΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,  την πρόταση της Επιτροπής(1),  τη γνώμη της Συνελεύσεως(2),  τη γνώμη της Οικονομικής και Κοινωνικής Επιτροπής(3),  Εκτιμώντας:  ότι, στο ψήφισμά του της 17ης Σεπτεμβρίου 1974 περί της νέας στρατηγικής της ενεργειακής πολιτικής της Κοινότητος(4), το Συμβούλιο εξέφρασε τη σύμφωνη γνώμη του για το στόχο της μειώσεως του ρυθμού αυξήσεως της εσωτερικής καταναλώσεως ενεργείας με μέτρα  ορθολογικής και οικονομικής χρήσεως της ενεργείας χωρίς να τίθενται σε κίνδυνο οι στόχοι της οικονομικής και κοινωνικής αναπτύξεως- ότι, στο ψήφισμά του της 17ης Δεκεμβρίου 1974 περί του κοινοτικού προγράμματος δράσεως για την ορθολογική χρήση της ενεργείας(5), το Συμβούλιο σημείωσε ότι στην ανακοίνωσή της προς το Συμβούλιο με τίτλο "ορθολογική χρήση της ενεργείας" η Επιτροπή είχε  συντάξει ένα κοινοτικό πρόγραμμα δράσεως στον τομέα αυτό- ότι για τη μείωση των σημερινών και μελλοντικών δυσχερειών στην προμήθεια υδρογονανθράκων πρέπει να ληφθούν κοινοτικά μέτρα για την ορθολογική χρήση της ενεργείας και την εξοικονόμηση ενεργείας- ότι στις 4 Μαΐου 1976 το Συμβούλιο υιοθέτησε σύσταση περί ορθολογικής χρήσεως της ενεργείας για τη λειτουργία των ηλεκτρικών οικιακών συσκευών(6)- ότι οποιαδήποτε βελτίωση για την ορθολογική χρήση της ενεργείας είναι γενικά ευεργετική για το περιβάλλον- ότι το κοινό πρέπει να πληροφορείται με τον πιο κατανοητό και τυποποιημένο δυνατό τρόπο την ειδική κατανάλωση των οικιακών συσκευών- ότι η παροχή ορθής, κατάλληλης και συγκρίσιμης πληροφορήσεως δύναται να επηρεάσει τις προτιμήσεις του κοινού υπέρ των  συσκευών που καταναλώνουν λιγότερη ενέργεια, ωθώντας με τον τρόπο αυτό τους κατασκευαστές να λάβουν μέτρα μειώσεως της καταναλώσεως των συσκευών που κατασκευάζουν- ότι η πληροφόρηση αυτή παρέχεται προς το παρόν με διάφορους τρόπους, είτε σύμφωνα με εθνικούς κανονισμούς, είτε χωρίς τέτοιους κανονισμούς- ότι η κατάσταση αυτή είναι δυνατόν να δημιουργήσει μη δασμολογικά εμπόδια στο ενδοκοινοτικό εμπόριο των οικιακών  συσκευών- ότι για το σκοπό αυτό η κατανάλωση ενεργείας κάθε τύπου οικιακής συσκευής πρέπει να μετράται σύμφωνα με εναρμονισμένες προδιαγραφές και να καθίσταται δυνατός ο έλεγχος της εφαρμογής των προδιαγραφών αυτών στη φάση της διαθέσεως των προϊόντων στην  αγορά- ότι δεν είναι αναγκαίο ένα υποχρεωτικό σύστημα το οποίο να ισχύει σε όλα τα Κράτη μέλη,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Σκοπός της παρούσας οδηγίας είναι η εναρμόνιση των εθνικών κανονισμών για τη δημοσίευση, ιδίως με επισήμανση, πληροφοριών για την κατανάλωση ενεργείας και συμπληρωματικών πληροφοριών για τις ακόλουθες οικιακές συσκευές:  - θερμοσίφωνες,  - φούρνους,  - ψυγεία και θαλάμους καταψύξεως,  - πλυντήρια ρούχων,  - τηλεοράσεις,  - πλυντήρια πιάτων,  - στεγνωτήρια,  - μηχανές σιδερώματος.  Η οδηγία αυτή δεν ισχύει για την ενδεικτική πινακίδα ισχύος ή το ισοδύναμό της που επικολλάται στη συσκευή για λόγους ασφαλείας.   Άρθρο 2  Η πληροφόρηση για την κατανάλωση ενεργείας των οικιακών συσκευών συντάσσεται χάριν του καταναλωτού, σύμφωνα με προδιαγραφές και μεθόδους που καθορίζονται από τις οδηγίες οι οποίες σχετίζονται με κάθε τύπο συσκευής που αναφέρεται στο άρθρο 1 και  υιοθετούνται κατ' εφαρμογήν αυτής της οδηγίας. Οι πληροφορίες αυτές παρέχονται από τον κατασκευαστή της συσκευής ή, όταν ο κατασκευαστής είναι εγκατεστημένος εκτός της Κοινότητος, από τον εισαγωγέα που είναι εγκατεστημένος στην Κοινότητα. Το πρόσωπο που  παρέχει τις πληροφορίες αυτές είναι υπεύθυνο για την ορθότητά τους.   Άρθρο 3  1. Τα Κράτη μέλη δύνανται να υποχρεώσουν τους κατασκευαστές ή εισαγωγείς οι οποίοι διαθέτουν στην εντός της επικρατείας τους αγορά τις οικιακές συσκευές που καθορίζονται στις εκτελεστικές οδηγίες να παρέχουν μία ετικέτα σύμφωνα με τις διατάξεις  της παρούσας οδηγίας.  Οι χρησιμοποιούμενες στα Κράτη μέλη ετικέτες πρέπει σε κάθε περίπτωση να είναι σύμφωνες με την παρούσα οδηγία και τις εκτελεστικές οδηγίες.  2. Για την επισήμανση ισχύουν οι ακόλουθες διατάξεις:  α) Για κάθε συσκευή ο κατασκευαστής ή, αν ο κατασκευαστής ευρίσκεται εκτός της Κοινότητος, ο εισαγωγέας παρέχει τις σχετικές ετικέτες για τον τύπο της συσκευής που προσδιορίζεται στις εκτελεστικές οδηγίες.  β) Οι παρεχόμενες από τους κατασκευαστές ετικέτες επικολλώνται από τους εμπόρους στις σχετικές συσκευές όταν αυτές επιδεικνύονται σε υποψήφιους αγοραστές. Οι ετικέτες επικολλώνται στη θέση που ενδεχομένως προβλέπεται από την εκτελεστική οδηγία ή, αν δεν  προσδιορίζεται η θέση αυτή, σε εμφανές σημείο.  Εάν οι συσκευές δεν φέρουν ετικέτα, ο κατασκευαστής ή, αν ο κατασκευαστής είναι εγκατεστημένος εκτός της Κοινότητος, ο εισαγωγέας υποχρεούται να προμηθεύσει τις κατάλληλες ετικέτες κατόπιν αιτήσεως του ενδιαφερομένου εμπόρου.   Άρθρο 4  1. Τα Κράτη μέλη δεν δύνανται να απαγορεύσουν ή να περιορίσουν την εμπορία των οικιακών συσκευών, που αναφέρονται στο άρθρο 1, για λόγους που αφορούν την ένδειξη με επισήμανση της καταναλώσεως ενεργείας εφ' όσον τηρούνται οι διατάξεις της  παρούσας οδηγίας και των εκτελεστικών οδηγιών.  2. Με την επιφύλαξη του αποτελέσματος οποιουδήποτε τυχαίου ελέγχου που θα γίνει, από τη στιγμή που οι συσκευές αυτές επιδεικνύονται στους υπαψήφιους αγοραστές, τα Κράτη μέλη θεωρούν ότι η επικόλληση των σχετικών ετικετών στις οικιακές συσκευές, του  άρθρου 1, ανταποκρίνεται στις διατάξεις αυτής της οδηγίας και των εκτελεστικών οδηγιών.   Άρθρο 5  Οι αναγκαίες τροποποιήσεις για την προσαρμογή στην τεχνική πρόοδο:  - των παραρτημάτων αυτής της οδηγίας,  - των τεχνικών παραρτημάτων στις ιδιαίτερες οδηγίες για τις διάφορες οικιακές συσκευές ή ομάδες οικιακών συσκευών,  θεσπίζονται σύμφωνα με τη διαδικασία που καθορίζεται στο άρθρο 7.   Άρθρο 6  1. Συγκροτείται Επιτροπή για την Προσαρμογή στην Τεχνική Πρόοδο των οδηγιών περί ενδείξεων με επισήμανση της καταναλώσεως ενεργείας των οικιακών συσκευών, καλούμενη εφεξής "επιτροπή", που αποτελείται από εκπροσώπους των Κρατών μελών και  προεδρεύεται από εκπρόσωπο της Επιτροπής.  2. Η επιτροπή εκδίδει τον κανονισμό της.   Άρθρο 7  1. Σε περίπτωση εφαρμογής της διαδικασίας του παρόντος άρθρου, η επιτροπή επιλαμβάνεται του σχετικού θέματος δια του προέδρου της είτε με πρωτοβουλία αυτού είτε κατόπιν αιτήσεως του εκπροσώπου ενός Κράτους μέλους.  2. Ο εκπρόσωπος της Επιτροπής υποβάλει στην επιτροπή σχέδιο για τα μέτρα που πρέπει να ληφθούν. Η επιτροπή διατυπώνει γνώμη επί του σχεδίου αυτού εντός του χρονικού ορίου που ορίζει ο πρόεδρος ανάλογα με το επείγον του θέματος. Η γνώμη αυτή πρέπει να  συγκεντρώνει πλειοψηφία 41 ψήφων. Οι ψήφοι των Κρατών μελών σταθμίζονται κατά τις διατάξεις του άρθρου 148 παράγραφος 2 της συνθήκης. Ο πρόεδρος δεν έχει δικαίωμα ψήφου.  3. α) Εφ' όσον τα προτεινόμενα μέτρα είναι σύμφωνα με τη γνώμη της επιτροπής, θεσπίζονται από την Επιτροπή.  β) Εφ' όσον τα προτεινόμενα μέτρα δεν συμφωνούν με τη γνώμη της επιτροπής, ή εφ' όσον δεν διατυπώνεται γνώμη, η Επιτροπή υποβάλει χωρίς καθυστέρηση στο Συμβούλιο πρόταση για τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  γ) Αν εντός έξι μηνών από την υποβολή της προτάσεως σ' αυτό, το Συμβούλιο δεν έχει αποφασίσει, τα προτεινόμενα μέτρα λαμβάνονται από την Επιτροπή.   Άρθρο 8  Η συμμόρφωση προς τις εθνικές διατάξεις περί ενδείξεως με επισήμανση της καταναλώσεως ενεργείας των οικιακών συσκευών ελέγχεται από τα Κράτη μέλη ή τους οργανισμούς που ορίζονται για το σκοπό αυτό.  Εφ' όσον ένα Κράτος μέλος ορίζει στην επικράτειά του έναν οργανισμό για τον έλεγχο του κατά πόσον οι ετικέτες που αφορούν την κατανάλωση ενεργείας των οικιακών συσκευών ανταποκρίνονται στις απαιτήσεις που επιβάλλονται από την παρούσα οδηγία και τις  σχετικές εκτελεστικές οδηγίες, γνωστοποιεί το όνομα του οργανισμού αυτού στην Επιτροπή και τα λοιπά Κράτη μέλη.   Άρθρο 9  Κάθε Κράτος μέλος, συμπεριλαμβανομένων και αυτών στα οποία η επισήμανση δεν είναι υποχρεωτική, λαμβάνει όλα τα αναγκαία μέτρα για να εξασφαλίσει ότι κάθε ετικέτα που αφορά κατανάλωση ενεργείας, που επιδεικνύεται σε υποψήφιους αγοραστές εντός  της επικράτειάς του και επικολλάται σε συσκευή ενός τύπου που αναφέρεται στο άρθρο 1 για την οποία ισχύει μία εκτελεστική οδηγία, ανταποκρίνεται από κάθε πλευρά στις απαιτήσεις που επιβάλλονται από την παρούσα οδηγία και τις σχετικές εκτελεστικές  οδηγίες. Επίσης λαμβάνει όλα τα αναγκαία μέτρα για να απαγορεύσει την επίδειξη, κατά παρόμοιο τρόπο, ετικετών, σημάτων, συμβόλων ή επιγραφών, που δεν ανταποκρίνονται στις απαιτήσεις που επιβάλλονται από την παρούσα οδηγία και τις σχετικές εκτελεστικές  οδηγίες.   Άρθρο 10  1. Τα Κράτη μέλη θέτουν σε ισχύ τις αναγκαίες διατάξεις για να συμμορφωθούν προς την παρούσα οδηγία εντός δύο ετών από της κοινοποιήσεως της πρώτης εκτελεστικής οδηγίας.  2. Τα Κράτη μέλη κοινοποιούν στην Επιτροπή τα μέτρα που λαμβάνουν στον τομέα που καλύπτει η παρούσα οδηγία.   Άρθρο 11  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 14 Μαΐου 1979.  Για το Συμβούλιο Ο Πρόεδρος R. MONORY  (1) ΕΕ αριθ. Α 212 της 6. 9. 1978, σ. 2.  (2) ΕΕ αριθ. Α 93 της 9. 4. 1979, σ. 72.  (3) Γνώμη δοθείσα στις 4 και 5 Απριλίου 1979 (μη δημοσιευθείσα ακόμη στην Επίσημη Εφημερίδα).  (4) ΕΕ αριθ. Α 153 της 9. 7. 1975, σ. 1.  (5) EΕ αριθ. Α 153 της 9. 7. 1975, σ. 5.  (6) ΕΕ αριθ. Ν 140 της 28. 5. 1976, σ. 18.      ΠΑΡΑΡΤΗΜΑ I  1. Η ετικέτα που φέρει τις πληροφορίες για την κατανάλωση ενεργείας πρέπει να έχει το σχήμα και τις διαστάσεις που εικονίζονται στο παράρτημα II και να φέρει στην άνω αριστερή γωνία το σήμα που εμφαίνεται στο παράρτημα III.  2. Οι εξωτερικές διαστάσεις της ετικέτας πρέπει να είναι 90 x 100 χιλιοστά.  Οι γωνίες κάθε ετικέτας έχουν σχήμα τμήματος κύκλου ακτίνας 6 χιλιοστών.  3. Η ετικέτα εκτυπώνεται με μαύρο μελάνι σε πορτοκαλί φόντο.  4. Το άνω τμήμα πρέπει να έχει ύψος 20 χιλιοστών και να περιέχει το σύμβολο που εικονίζεται στο παράρτημα III, τυπωμένο στη θέση που εικονίζεται στο παράρτημα II.  5. Οι ειδικές πληροφορίες πρέπει να πλαισιώνονται με περίγραμμα διαστάσεων 78 x 74 χιλιοστά.  6. Στο άνω τμήμα της ζώνης, που προορίζεται για τις ειδικές πληροφορίες, προβλέπεται ένας χώρος για την ονομασία του τύπου της συσκευής, του σήματος και του μοντέλου, με διαστάσεις που προσδιορίζονται χωριστά για κάθε τύπο συσκευής.  7. Κάθε χώρος διαχωρίζεται από τον επόμενο με μία οριζόντια γραμμή.  8. Επιτρέπεται ανοχή 20 % για τις ανωτέρω αναφερόμενες διαστάσεις.  9. Ο κατασκευαστής οφείλει να χορηγεί μαζί με κάθε συσκευή μια σειρά ετικετών στη γλώσσα της χώρας πωλήσεως. Οι ετικέτες αυτές πρέπει να αφαιρούνται εύκολα από τη βάση τους και να καλύπτονται στην οπίσθια όψη τους με αυτοκόλλητο υλικό ώστε να δύνανται  να επικολλώνται στη συσκευή και να αφαιρούνται με ευκολία μετά την πώληση χωρίς να αφήνουν ίχνη που δεν αφαιρούνται με κοινά προϊόντα οικιακής χρήσεως, ή να επικολλώνται ηλεκτροστατικά στη συσκευή.  10. Τα χαρακτηριστικά της ετικέτας δύνανται να συμπληρωθούν και να τροποποιηθούν με την προσθήκη άλλων στοιχείων, μετρήσεων ή συμβόλων εγκρίσεως που αφορούν π.χ. την κατανάλωση νερού ή τη στάθμη θορύβου, που είναι δυνατόν να απαιτούνται από άλλες  οδηγίες.       ΠΑΡΑΡΤΗΜΑ II        ΠΑΡΑΡΤΗΜΑ III